Predkladacia správa

Ministerstvo spravodlivosti predkladá na základe Plánu legislatívnych úloh vlády Slovenskej republiky na rok 2005 návrh zákona o poskytovaní právnej pomoci osobám v materiálnej núdzi a o doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005. 

Potreba vypracovania zákona vyplýva z potreby vyriešiť doterajší živelný vývin poskytovania právneho poradenstva v prostredí Slovenskej republiky a zároveň adekvátne reagovať na medzinárodný vývoj na pôde Rady Európy. V neposlednom rade sa prijatím nového zákona docieli plnenie transpozičných záväzkov Slovenskej republiky vyplývajúcich z jej členstva v Európskej únii, keďže týmto zákonom sa zároveň bude do slovenského právneho poriadku transponovať Smernica Rady č. 2003/8/ES z 27. januára 2003 na zlepšenie prístupu k spravodlivosti pri cezhraničných sporoch ustanovením minimálnych spoločných pravidiel týkajúcich sa právnej pomoci pri takýchto sporoch. 

Na základe návrhu nového a v Slovenskej republike historicky prvého zákona o poskytovaní takejto právnej pomoci sa zabezpečí reálny prístup k Ústavou Slovenskej republiky deklarovaným právam občanov a harmonizácia práva SR s právom Európskeho spoločenstva. Návrh zákona komplexne upravuje poskytovanie právnej pomoci oprávneným osobám tak vo vnútroštátnych sporoch ako aj v cezhraničných sporoch. Táto právna pomoc bude poskytovaná pred, počas i po skončení súdneho konania. Návrh stanovuje kritériá, na základe ktorých sa bude posudzovať oprávnenosť žiadateľov o poskytnutie právnej pomoci, aby sa predišlo jej zneužívaniu neoprávnenými osobami. Takisto určuje inštitucionálne zabezpečenie posudzovania žiadostí a samotného poskytovania právnej pomoci. Upravuje postup pri žiadaní o poskytnutie právnej pomoci, rozhodovanie o jej poskytnutí a možnosť jeho preskúmania súdom. Zároveň upravuje inštitúty predbežnej konzultácie a predbežného poskytnutia právnej pomoci.

Predkladateľ pri vypracúvaní návrhu zákona vychádzal z legislatívneho zámeru zákona o poskytovaní právnej pomoci, ktorý bol schválený vládou Slovenskej republiky na jej zasadnutí dňa 24. novembra 2004.

Návrh zákona nemá vplyv na životné prostredie a priaznivo ovplyvní zamestnanosť, pretože navrhovaným zákonom sa vytvoria nové pracovné miesta. Nebude mať vplyv na rozpočty obcí a rozpočty vyšších územných celkov. Predvída sa však dopad na štátny rozpočet. Návrh zákona neovplyvní podnikateľské prostredie. 

	Návrh zákona je v súlade s Ústavou SR, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

	Návrh zákona nebol predmetom rokovania v Rade hospodárskeho a sociálneho partnerstva, keďže to vzhľadom na jeho charakter nie je potrebné.

Návrh zákona bol dňa 19.04.2005 predmetom rokovania Legislatívnej rady vlády Slovenskej republiky, ktorá ho s pripomienkami schválila.

Znenie návrhu zákona dopracované podľa pripomienok Legislatívnej rady vlády Slovenskej republiky prerokovala a schválila vláda Slovenskej republiky na svojom zasadnutí dňa 20. apríla 2005 a prijala k nemu uznesenie č. 299.